google/wiki40b huggingface dataset:
Fiat Cinquecento

Motorer

I motsetning til den bakhjulsdrevne Fiat 126 var Cinquecento forhjulsdrevet, og fra introduksjonen tilgjengelig med to motorer; en 0,7-liters, tosylindret rekkemotor samt en 0,9-liters firesylindret rekkemotor. Senere ble også en 1,1-liters firesylindret motor tilgjengelig, kalt Fire. Det er også interessant å merke seg at den minste motoren på 0,7 liter ble montert på langs, mens de større motorene ble montert på tvers. Dette gjorde dermed modellen til en av svært få bilmodeller som har vært tilgjengelig med begge varianter samtidig.
Den minste motoren var kun ment for salg i Polen, og hadde et sylindervolum på 704 cc, overliggende ventiler og to sylindre. Motoren hadde en effekt på 30 hestekrefter, og var hentet fra Fiat 126p BIS, en videreutviklet utgave av 126p som ble tatt ut av produksjon da Cinquecento-produksjonen startet. Motoren måtte endres radikalt for å kunne brukes i den forhjulsdrevne Cinquecento, noe som blant annet sørget for at veivakselen roterer motsatt vei i forhold til motoren i 126p BIS.
Den større motoren på 0,9 liter hadde et sylindervolum på 903 cc og en ytelse på 40 hestekrefter. Dette var en firesylindret rekkemotor med overliggende ventiler, og ble benyttet i mange mindre Fiat-modeller, først Fiat 850. Motoren var en videreutvikling fra 0,6-litersmotoren som opprinnelig ble introdusert i Fiat 600 i 1955, men ble i Cinquecento utstyrt med bensininnsprøytning, og brukt i innstegsmodellen på de fleste markeder, med unntak av Polen hvor 0,7-litersmotoren også var tilgjengelig. Av skattehensyn ble sylindervolumet i denne motoren redusert til 899 cc i 1993, noe som sørget for en reduksjon i ytelse til 39 hestekrefter.
I 1994 introduserte Fiat varianten Cinquecento Sporting, utstyrt med en 1 108 cc motor med overliggende kamaksel og tilnavnet «FIRE», som sto for «Fully Integrated Robotised Engine». Motoren hadde en ytelse på 54 hestekrefter, og ble også benyttet i Fiat Punto. I tillegg fikk Sporting-varianten 20 mm lavere fjæring, antikrengestag, 13" lettmetallfelger og lakkerte støtfangere og speil. Interiøret fikk turteller, sportsligere seter, røde setebelter samt skinntrukket ratt og girkule.

Konseptbiler

Midt på 1990-tallet ble det utviklet flere konseptbiler basert på Cinquecento, av flere designhus. En av dem var utstyrt med halvparten av bilens interiør, mens den andre halvparten var et flatt gulv hvor man kunne plassere en sykkel. En annen variant var Lucciola, et forslag til en ny Cinquecento-modell av Giorgetto Giugiaro. Denne varianten ble ikke benyttet av Fiat, men ble senere kjøpt av sørkoreanske Daewoo, og ble til Daewoo Matiz.
John B. Lacson Foundation Maritime University

John B. Lacson Foundation Maritime University er et universitet i Filippinene. Det spesialiserer seg i utdanning av sjøfolk og sjøoffiserer. Universitetet har hovedsete i Iloilo City i Iloilo. Det har omkring 50 000 studenter. Det tilbys maritime ingeniørutdanninger, så vel som utdanninger innen maritim administrasjon, økonomi og ledelse. Eksamener gis på bachelor-, master og doktorgradsnivå.
Institusjonen ble grunnlagt av kaptein Juan Bautista Lacson i 1931 som en sjøoffisersskole. I 1948 ble denne omgjort til Iloilo Maritime Academy. Utdanningen ledet opprinnelig til eksamen som annenstyrmann. Ledelsen av institusjonen ble i 1972 overtatt av Lacsons datter, Mary Lou Arcelo, som utvidet virksomheten og omgjorde institusjonen fra et foretak til et universitet drevet av en stiftelse. 
Universitetet har fire avdelinger. Tre av disse, JBLFMU-Arevalo, JBLFMU-Molo og JBLCF-Training Center, holder til i Iloilo City, mens den fjerde, JBLFMU-Bacolod, ligger i Bacolod i Negros Occidental.
Blant æresdoktorene ved John B. Lacson Foundation Maritime University er Jacob Stolt-Nielsen og Andreas Kjell Lund Ugland.
Haviguan

Habitat

Haviguanen finnes på alle Galápagosøyene, som tilhører Ecuador. Der holder de til på klipper langs kysten. Noen steder er det opptil 3000 haviguaner per kilometer kystlinje, men de fleste steder er det langt færre av dem enn det. Haviguanen har ikke særlig mange naturlige fiender, og galapagoshauken utgjør den største trusselen for voksne haviguaner. Eggene kan også bli tatt, av andre fugler og av slanger.

Atferd

Haviguanen tilbringer dagene på de solfylte klippene langs kysten for å samle varme. Når solen står opp inntar den en positur som gjør at mest mulig av kroppen får sollys. Når den når sin idealtemperatur på 35.5°C endrer den kroppspositur for å unngå overheting. Den kan da løfte overkroppen vendt mot solen, slik at luft kan sirkulere inn under kroppen og kjøle den ned, samtidig som det reduserer soleksponeringen på deler av kroppen. Reptiler kan ikke svette, men hvis haviguanen når 40° vil den begynne å pese for å kvitte seg med varme.

Ernæring

De fleste haviguaner spiser én gang i løpet av dagen, men noen av de største individene spiser bare hver andre eller tredje dag. De største hannene venter vanligvis til midt på dagen når solen er på sitt varmeste, slik at de har rukket å bli varme i solen før de svømmer ut for å dykke etter alger. Resten av kolonien spiser alger i vannkanten når det er fjære sjø. Der spiser de til de blir truffet av bølgene igjen. Den store forskjellen skyldes sannsynligvis at de mindre individene ikke er like gode svømmere, og ikke klarer å holde like godt på varmen.

Reproduksjon

De fleste haviguaner er kolonidyr det meste av året. Bare et fåtall hanner holder seg utenfor koloniene. Utenfor parringssesongen er det lite aggresjon mellom individene, men ved starten av parringssesongen blir hannene territoriale og mer aggressive. 
Hannen kurtiserer hunnen ved å sirkle rundt henne og nikke med hodet.
To fruer i én smekk – rir igjen

Innhold

Boka er en humorbok som omhandler livet i «Middelalderen» og «avgangsalderen», og handler om humoristiske ting rundt alder. Blant annet handler den om «ulemper ved å være misunnelsesverdig ung», «Fordeler ved å være over 45» og «Skikkelige gamle damers fordeler og bakdeler».
Schulzhytta

Historie

Carl Schulz, Trondhjems Turistforenings formann, besøkte Roltdalen for første gang sommeren 1895 og viste interesse for å åpne en turisthytte i området, men ikke før 1927 ble Kvittyten på Liavollen en overnattingmulighet, omtrent seks kilometer nord for Schulzhytta. Dette var en seter med fire senger hvor alminnelig seterkost ble tilbudt. I 1930 ble det også ordnet tilbud for overnatting på Stormoen hvor Schulzhytta står.
Mellom 1937 og 1946 ble det besluttet at det skulle bygges en egen turisthytte i Fongen-traktene. Carl Schulz sponset prosjektet med en pengegave på 10 000 kr, og det ble i 1946 besluttet at den nye hytta skulle stå på Stormoen.
Byggingen av hytta begynte høsten 1947 og stod ferdig våren 1948. I forkant av dette ble det transportert opp et sagbruk på Stormoen for å kunne lage alt tømmeret på setedet. Den ble innviet 3. juli 1948, og Gudrun Kallar var hyttas første vertinne. I løpet av 1950 hadde Schulzhytta besøk av 830 gjester. Stinettet rundt hytta ble gått opp, og tilhørligheten til turisthyttene i Sylan ble ytterligere styrket da Ramsjøhytta ble åpnet til påske 1957 ved å lage en forbindelse mellom Schulzhytta og Storerikvollen.
I lang tid har Schulzhytta vært selvbetjent selv i sommersesongen. Sommeren 1993 ble Marit Kjøsnes Renå vertinne og tok opp igjen tradisjonen som vertskap, og siden da har turisthytta vært delvis betjent. I 2004 ble Skarvan og Roltdalen nasjonalpark opprettet, som Schulzhytta ligger plassert midt inni.
A Steel Guitar and a Glass of Wine

«A Steel Guitar and a Glass of Wine» er en sang, skrevet av den kanadiskfødte sangeren og låtskriveren Paul Anka.
Innspillingen til Anka, Ray Ellis and his Orchestra ble utgitt på singlen RCA Victor 47-8030 i 1962. A-siden var «I Never Knew Your Name».

Svensk versjon

Den svenske tittelen er «Ett glas mjölk med gräddestänk».

Listeplasseringer

Versjonen til Anka lå på en 13.-plass på Billboard Hot 100-listen i 1962. Den entret den britiske singlelisten 28. juli 1962 og lå der i fire uker med en 41.-plass som beste resultat.
Sherif Ekramy

Landslaget

16. august 2006 fikk han sin første landskamp for Egypt mot Uruguay.
Han ble tatt ut i Egypts tropp til VM i fotball 2018 i Russland.
Elektronmultiplikator

En elektronmultiplikator er et vakuum-rør som multipliserer innkommende ladninger. I en prosess som kalles sekundær-emisjon, vil et enkelt elektron som blir bombardert på et sekundær-emissivt materiale indusere utslipp av 1 til 3 elektroner. Hvis et elektrisk potensial er brukt mellom to metallplater vil elektronet kolidere med den ene platen og bli akselerert mot den andre, ved sammenstøt med den andre platen vil flere elektroner bli slipt ut. Dette kan gjentas en rekke ganger, noe som resulterer i et stort antall elektroner blir dannet fra det ene.

Historie

I 1930 foreslo den russiske fysikeren Leonid Aleksandrovitch Kubetsky en innretning som benyttet seg av fotokatoder kombinert med dynoder eller en sekundær elektronemitter i et kammer. Dette lot han fjerne de sekundære elektronene ved å øke det elektroniske potensialet gjennom innrettingen.

Diskret elektronmultiplikator

Elektronskredet kan bli utløst av en ladet partikkel som treffer start elektroden med tilstrekkelig energi til å forårsake et sekundært utslipp. Dermed er elektron multiplikator ofte brukt som en ion-detektor. Det kan også være utløst av et foton som forårsaker vakuum fotoemission av minst ett elektron. Spenning-skillet er vanligvis brukt til å plassere hver dynode på et potensielt på 100-200 V eller mer. Det er to forskjellige moder som kan brukes for denne detektoren kjent som analoge eller telle modus. Noen fordeler med denne detektoren inkluderer rask responstid, høy sensitivitet og høy gevinst.

Kontinuerlig elektronmultiplikator

Kontinuerlig elektronmultiplikator (Channel electron multiplier, CEM eller channeltrons) er en annen type elektronmultiplikator. Denne type elektronmultiplikator er mer kompakt og billigere enn diskret elektronmultiplikatoren. Dens gevinst kommer fra lengde til diameterforholdet, ideelt rundt 40-80. I en CEM vil spenningen droppe kontinuerlig fra ioneåpningen til der elektronet går ut, noe som krever en spesielt høy motstand i halvledermaterialet som kan håndtere spenning på rundt 2,4 kV. Denne effekten oppnås ved å ha et lag med silikondioksid over det ledende materialet av blyoksid over det tungt blydopede glasslaget.
Om CEMen hadde vært rett hadde den vært ustabil ved 10⁴ fordi positive ioner som er dannet inni elektronmultiplikatoren akselererer mot inngangen hvor de danner signalproblemer. Ved å bøye CEMen vil distansen forkortes der ionene akselererer, dermed undertrykke støy fra ion-feedbacken. Bøyde CEM kan oppnå opp til 10⁸.

Microkanalplate

Ved å redusere størrelsen til en kontinuerlig elektronmultiplikator til noen micrometer, og deretter plassere millioner av de ved siden av hverandre vil en ha laget en microkanalplate (microchannel plate eller multichannelplate forkortet MCP).  For å unngå at ionene går inn parallelt med microkanalen vil de være litt på skrå. Gevinsten til en MCP er rundt 10³-10⁴, dvs mye mindre enn både CEM og SEM.
I enkelte tilfeller benyttes to MCPer lagvis slik at vinklene går imot hverandre, dette kan gi en gevinst på 10⁶-10⁷.
Auspisier

Auspisier (latin: auspicium, fra auspex; ~ bokstavelig: «En som ser på fugler») var i antikkens Roma en som tolket varsler. I dag kan det oversettes som «ledetegn». Auspice var en måte å spå ved å tolke fuglenes flukt. De religiøse personene som hadde spesielle kunnskaper om dette anliggendet ble kalt augurer.
Luftforsvaret

Luftforsvarets historie

Hærens flyvevesen ble opprettet i 1912, Marinens flyvevesen i 1916. I 1941 ble de to våpnene underlagt Flyvåpnenes Felleskommando. De to våpen ble 10. november 1944 forenet til en egen forsvarsgren, Luftforsvaret.
Navnet på forsvarsgrenen har endret seg noen ganger siden opprettelsen, alt etter som Luftvernartilleriet (LVA) har blitt inkludert eller utskilt. I 1946 ble LVA utskilt fra Hæren og inngikk i Luftforsvaret. Fra 1953 ble LVA tilbakeført til Hæren, og Luftforsvaret ble Det kongelige norske flyvåpen, eller Flyvåpnet. En stortingsproposisjon fra 1957 ble vedtatt i 1959, og LVA inngikk atter en gang i forsvarsgrenen som siden har vært hetende Luftforsvaret.

Fremtidig materiell og utskiftninger

Luftforsvaret skal i årene som kommer få en del nytt materiell

Tidligere materiell

Historisk har Luftforsvaret brukt følgende materiell. Tallene er sammenlagt, og ikke i tjeneste på én gang. Listen er ikke uttømmende.
Jovanka Radičević

Klubb

Radičević spilte 7 år i den montenegrinske klubben Budućnost før hun signerte for den ungarske storklubben Győr. Etter to sesonger i Ungarn flyttet hun til Makedonia

Landslag

Hun ble sammen med landslagsvenninne Katarina Bulatović tatt ut på All Star-laget under Håndball-EM 2012 for kvinner.
Camillo Bastrup

Om Camillo Bastrup

Camillo Bastrup var sønn av rorskarlen (tittel på fergemann) Andreas Bastrup. Camillo var født i beskjedne kår i 1858. Fra 1873 til 1878 var han beskjeftinget i firmaet Brødr. Rosenkilde, hvor man drev skipshandel og dampskipsekspedisjon. Senere ble han ansatt i Christianssands Møller inntil 1887. I 1887 ble Dampbageriet omdannet til aksjeselskap. Camillo Bastrup overtok en større aksjepost. I 1891 overtok han hele selskapet.
Etter den tredje store bybrann i Kristiansand i 1893 bygde Camillo et 3.etasjers murbygg i Rådhusgaten 5. I dette bygget installerte han et fullmoderne dampbakeri. Murbygget er i Jugendstil og er vernet.
Han ble administrerende direktør i Dampbageriet 3. september 1918.
Den 26. september 1932 ble han utnevnt til æresmedlem av Kristiansands handelsstandsforening.
Han hadde stadig planer om å utvide bedriften.
Han hadde 5 barn.
Camillo Bastrup importerte og distribuerte også kaffe til Sørlandet.

Dampbageriet

Dampbageriet, eller dampen som det gjerne kalles på folkemunne er en liten håndverksbedrift med lange tradisjoner, som et av landets eldste bakerier etablert i 1862 av blant annet Camillo Bastrup. Bakeriet ble stiftet av grosserer Jørgen Christiansen og børskommisær H.J. Preus. Bakeriet var det første industrielle bakeri i landet. det vedble i en årrekke å være det eneste dampbakeri i Norge. J Christiansen var en dyktig forretningsmann. Han startet bryggeri både i Larvik og Kristiansand (CB) drev kledefabrikk og et farveri i Drammen. Han var meget aktiv og ble partner i Kristiansand Mek. Verksted og han eide i mange år Christiansands Møller, dengang Grim Møller m m. Camillo Bastrup som var ansatt i Grim Møller gikk inn i dampbageriet, i 1887 ble dampbageriet omdannet til aksjeselskap og i 1891 eide Camillo Bastrup alle aksjene alene.  
Espen Albert som nå er daglig leder er 4. generasjon dampbager og oldebarn til Camillo. Bedriften har helt siden starten ligget i Rådhusgaten 5 – eller Bryggebakken som det kalles fra gammelt av. På slutten av 1800-tallet var bedriften både bakeri, knekkebrødfabrikk og grossist. Fra ca 1960 ble hovedfokus storproduksjon av brød og rundstykker. Det ble levert brød til hele Sørlandet og begrepet kun to ord, dampens kneipp – ble et godt innarbeidet slagord. På begynnelsen av 1970-tallet var dampbageriet norges mest rasjonelle bakeri. På midten av 80-tallet trakk bakeriet seg ut av dagligvare markedet og en ny epoke med hovedfokus på tradisjonelt bakeri ble påbegynt.

Betydning i dag

Camillo Bastrup importerte kaffe mot slutten av 1800-tallet og begynnelsen av 1900-tallet. En kaffebar i Kristiansand er oppkalt etter han. 
Camilo Bastrup er navnet på bakeren i den historiske filmen Yohan - Barnevandrer. Filmen beskriver barnearbeid på Agder, og viser kontrasten mellom den rike borgeren Bastrup og de fattige barna som måtte forlate hjemmet sitt for å overleve. Karakteren hjelper barna.
Fossile steinfluer

Utseende

De fossile artene skilte seg generelt ikke mye fra de nålevende steinfluene. Slanke, gule, brunlige eller mørke inesketer med lange, trådformede antenner. Hodet har nokså små fasettøyne, bitende munndeler (ofte noe reduserte hos de voksne) og tre punktøyne i pannen. Thorax er langstrakt, med tydelig ryggplater på alle tre deler. To par membranøse vinger med tydelig årenett (av og til reduserte), bakvingen har en stor, tynn anallobe og er derfor mye bredere enn forvingen. Beina er nokså lange. Bakkroppen er sylindrisk med to mer eller mindre forlengede haletråder (cerci). De vannlevende nymfene ligner de voksne bortsett fra at de mangler utviklede vinger og kjønnsorganer.

Levevis

Etter alt å dømme hadde de fossile artene lignende levevis som de nålevende, det vil si at nymfene levde i kaldt, oksygenrikt, gjerne rennende ferskvann, de voksne var kortlivede insekter som gjerne ikke tok mat til seg.

Fossiler

Gruppen er først kjent fra Karbon. Steinfluer er ikke en spesielt artsrik gruppe mellom fossilene, trolig har klimaet i lange perioder vært for varmt til at denne gruppen har trivdes noe særlig.
Politisk kultur

Politisk kultur er et fagbegrep innenfor statsvitenskap, sosiologi, sosialantropologi og historie som betegner et sett av holdninger, normer og praksiser som er relevante for det politiske spillet og for politisk legitimitet og styring. Menneskesyn, samfunnssyn, synet på representasjon og på rettslige og religiøse normer, valgordninger, ytringsfrihet i praksis, lojalitet til styresmaktene, omgangsformer, politisk retorikk, journalistikk og satire og sammenhengen mellom språk og (politisk) identitet er eksempler på aktuelle undersøkelsesområder innen fagfeltet. Samtidig er det relevant å betone hvordan de institusjonelle, organisatoriske og materielle rammevilkårene er med på å forme den politiske kulturen, samtidig som de selv er en del av denne. Seremoniell, prosesjoner, klesdrakt og arkitektur er eksempler på materielle dimensjoner ved den politiske kulturen.
Bærsteder

Bærsteder er en roman av forfatteren Jevgenij Jevtusjenko. Romanen kom først ut i Sovjetunionen i 1981, og originalens tittel er Jagodnyje mesta.
Bærsteder kom ut i Norge på Cappelens forlag i 1982.
Chorismagrionidae

Utseende

Chorismagrion risi er en svært slank vannymfe, svart med hvite tegninger, med litt metallisk skinn. Bakkroppen er mye lengre enn vingene, som er klare med mørke vingemerker. Den kan kjennes på vingenes årenett. Det er to antenodale tverr-årer, og diskoidalcellen er spiss ytterst. I forvingen er denne cellen åpen ved roten.

Levevis

Larvene lever under steiner og mellom døde blader i stilleflytende deler av bekker i tropisk regnskog i det nordlige Queensland.
Euparagiinae

Utseende

Ganske små stikkvepser (gjerne 6–7 mm). Hodet er påfallende stort, fasettøynene ovale med en v-formet innskjæring i den øvre delen av innerkanten. Antennene er forholdsvis korte. Thorax er svart med gule skuldre, gult scutellum og en lite, lys flekk ved bakkanten av mesonotum (den midtre ryggplaten på thorax), og på hannens forbein er coxa og trochanter omdannet på ulike måter. Bakkroppen (gaster) er gul og svart, beina forholdsvis korte og gule.
De skiller seg fra andre stikkvepser ved vingenes årenett.

Levevis

De lever i ørken og ørkenaktige områder. Euparagia er solitære vepser. Larvebiologien er bare kjent for Euparagia scutellaris. Hos denne arten forsyner hunnen larvene i reiret med snutebille-larver.

Utbredelse

Slekten Euparagia har en ganske begrenset utbredelse og finnes bare i de tørre områdene i det sørvestre USA og tilstøtende områder i det nordvestre Mexico. Fossiler viser at gruppen tidligere har vært vidt utbredt, de gjenlevende artene er relikter, rester av en gruppe som en gang var mye større.
Kondensstriper

Kondensstriper og klima

Kondensstriper kan påvirke strålingsbalansen ved å danne skyer. Forskjellige studier har vist at kondensstriper fanger utgående langbølgestråling som kommer fra Jorda og atmosfæren (positivt strålingsbidrag) i større grad enn de reflekterer innkommende solstråling (negativt strålingsbidrag). Derfor blir den totale effekten av kondensstripene en oppvarming. Effekten varierer derimot daglig og årlig, og det totale bidraget til strålingen er ikke godt kjent. Globalt (for trafikkforhold i 1992) varierer strålingen fra 3,5 mW/m² til 17 mW/m². Andre studier viser at flyving om natten bidrar mest til varmeeffekten. Selv om bare 25 % av flytrafikken foregår om natta, utgjør kondensstripene om natten omtrent 60-80 % av strålingsbidraget. Flytrafikk på vinterstid utgjør omtrent 22 % av årlig flytrafikk, men medvirker til mer enn halvparten av det gjennomsnittlige årlige strålingsbidraget.

Et klimaeksperiment i forbindelse med 11. september 2001

Man har lenge trodd at i områder med mye flytrafikk, som for eksempel USA, blir været påvirket av kondensstriper i form av redusert soloppvarming om dagen, og mindre varmetap om natten. Etter angrepet på Verdens handelssenter i New York 11. september 2001 ble all flytrafikk over USA stanset i tre dager, og dette gjorde det mulig å teste denne hypotesen. Målinger viste faktisk at uten kondensstriper ble den lokale forskjellen mellom dagtemperaturen og nattetemperaturen omtrent 1°C høyere enn den hadde vært dagene før. Dette kan derimot ha kommet av at det var uvanlig klart vær denne perioden.
Nye Loen Ishall

Nye Loen Ishall ligger på Nærbø i Hå kommune i Rogaland. Hallen ble åpnet den 13. oktober 2007, som den 36. ishallen i Norge.
Lord Chamberlain

Lord Chamberlain (egentlig Lord Chamberlain of the Household) er tittelen som bæres av hoffsjefen ved det britiske kongehuset. Det er også den engelske tittelen som bæres av hoffsjefen ved det Det kongelige hoff i Norge.
Den første kjente Lord Chamberlain var Thomas Erpingham som ble utnevnt i 1399. Etter at han ble tildelt Hosebåndsordenen og senere medlem av Det kongelige råd, har Lord Chamberlain har alltid hatt adelig rang. Lord Chamberlain organiserer og koordinerer hoffets virksomhet. Fram til 1924 hadde Lord Chamberlain også en politisk funksjon. Stillingen har vanligvis vært en deltidsstilling. Den hofftjenestemannen som organiserer den daglige driften av kongehusets virksomhet kalles «Private Secretary to the Sovereign».
Inntil 1968 hadde Lord Chamberlain også ansvaret for å lisensiere skuespill som ble spilt på offentlige scener i City of London, Westminster og enkelte andre områder. I virkeligheten fungerte Lord Chamberlain som en sensurinstans ved teatrene i London. Siste gang Lord Chamberlain forsøkte å bruke denne makta, var mot noen av de unge, radikale dramatikerne som ble spilt på bl.a. Royal Court Theatre i Chelsea. Parlamentet fant det da på sin plass å gripe inn mot denne utidsmessige ordningen, og avskaffet den ved en ny teaterlov i 1968.
Lord Chamberlain må ikke forveksles med Lord Great Chamberlain, som er en statstjenestemannsfunksjon med særlig ansvar for Overhusets virksomhet.